Endleleni uMveli ushayela nje umcabango wakhe ukuSindi. Wayeseqede nenhliziyo yakhe ukuthi kumnyama, kubomvu kufanele igcine imqomile le ntombi. Ukhuluma yedwa: "Kufanele namuhla ngenze konke ngesilungu esiphelele. Okokuqala nje ngizokwehla emotweni ngiyivulele umnyango, iyothi ingangena ngiwuvale. Nangaphakathi ehhotela ngizoyidonsela isitulo ihlale. Mmm kuzodingeka ngiyikitaze ngawo wonke amahlaya amnandi engiwaziyo, yikhona kuyothi uma ingicabanga ihleke yodwa. Nakanjani lokho kuyongenza ngibe yisilomo kuyo. Iyothi uma ixoxa nabangane bayo isho ngelomzwilili: "Maye! Ngiyamthanda uMveli wami" ahleke yedwa. "Nezisebenzi zami namuhla ngibone ziqhwebana zodwa uma ngiphuma esitolo. Ngadla mina kababa!" aphinde ahleke yedwa. "Kambe okunye okumele ngikuqaphele wukuthi kufanele kube nguye uSindi okhetha ukudla esizokudla, mina ngiyovumelana naye kukho konke. Isiphuzo siyokhethwa yimi, ngiyofuna iwayini elidula kunawo wonke abanawo. Noma sekuthiwani, la makhulu ayisithupha amarandi engiwaphethe ngeke siwaqede sobabili, khona ephelile bekunani ngoba nencwadi yami yamasheke asebhange ngiyiphethe. Konje ingabe yini okunye engikukhohlwayo Nakhu sengisondela ehhotela. Mameshane! Ngacishe ngalenza iphutha elibi, angingene lapha esitolo ngithenge isiqholo sekhethelo engizoziqhola ngaso emakhwapheni nginganukisi okwempongo. Ngiyazi naso singelikhulu iwozawoza ezintokazini.?